**ЗАПОВЕД**

 № **РД-12-01-204-1/ 29.05.2024**

На основание чл. 3, ал. 4, във връзка с чл. 3, ал. 3, т. 1 и т. 3 и чл. 4 от Устройствения правилник на областните дирекции „Земеделие”, разпоредбите на чл. 5, ал. 4 и чл. 6, ал. 1, т. 2 от Закона за опазване на земеделските земи /ЗОЗЗ/ и чл. 4, ал. 2 от Наредба № 8121з – 968/10.12.2014 г. за правилата и нормите за пожарна безопасност при извършване на дейности в земеделските земи, и в изпълнение на писмо с изх. № 91-310/15.05.2024г. на директора на Дирекция „Сигурност“ при МЗХ с цел недопускане възникването на пожари и нанасяне на щети на селскостопански инвентар, горски територии и земеделски земи

**Н А Р Е Ж Д А М :**

1. **Обявявам настъпването на пожароопасен сезон за 2024 г. във всички земеделски територии в област Шумен, считано от 10.06.2024 г. до 31.10.2024 г.**
2. **Определям настъпването на етап „Восъчна зрялост“ на посевите от житни култури от 10.06.2023г.**

 3. За горепосочения сезон, с оглед разпоредбите на ЗОЗЗ и Наредба № 8121з – 968/10.12.2014 г. за правилата и нормите за пожарна безопасност при извършване на дейности в земеделските земи, се забранява изгарянето на стърнища и други растителни остатъци в земеделските земи и използването на открити огнеизточници.

4. Не се допуска паленето на открит огън, тютюнопушенето и паркирането на моторни превозни средства в площите с посеви и на разстояние, по-малко от 50 метра до тях, от настъпването на восъчна зрялост при житните култури до окончателното прибиране на реколтата и изораване на стърнищата.

5. Физическите и юридическите лица, преминаващи покрай неожънати площи, са длъжни да спазват правилата и нормите за пожарна безопасност и с действията си да не предизвикват възникването на пожари.

6. Не се разрешава извършването на ремонтни дейности по линейните обекти, преминаващи през и/или покрай житните площи, през периода от восъчна зрялост до прибирането на реколтата.

 7. При започване на жътвата житните култури да се парцелират на площи за еднодневна работа с противопожарни ивици, широки не по-малко от 6 м, изпълнени чрез ожънване, отстраняване на сламата и изораване.

8. Пожарозащитните ивици да се изпълняват и за отделяне на площите, засети с житни култури, от:

- горски насаждения, сметища, пчелини, гробищни паркове и др.;

- автомобилни пътища от републиканската и общинската пътна мрежа;

- от огради на газоразпределителни и катодни станции, кранови възли и съоръжения на магистралните газопроводи, петролопроводи, газостанции, бензиностанции и други обекти.

 9. Около съоръженията (стълбове, мачтови трафопостове и др.) на въздушните електропроводи, преминаващи над житни площи, се обособяват пожарозащитни ивици с широчина не по-малко от 6 м.

10**.** Водачите на земеделска техника да спазват установените правила и норми на пожарна безопасност съгласно чл.14 от *НАРЕДБАТА*.

 11. Лицата, изпълняващи задължения като физическа охрана и наблюдение на земеделските земи, да познават и спазват установените правила и норми за пожарна безопасност съгласно чл. 15 от горепосочената *НАРЕДБАТА*..

 12. Юридически и физически лица, осъществяващи дейности в земеделските земи, следва да организират изпълнението на изискванията на ЗОЗЗ и Наредба № 8121з – 968/10.12.2014 г. за правилата и нормите за пожарна безопасност при извършване на дейности в земеделските земи, да оказват съдействие на органите за пожарна безопасност на населението, да уведомят писмено съответната Районна служба „Пожарна безопасност и защита на населението” преди започване на жътвата в площи над 100 дка, да парцелират и осигуряват пожарозащитни ивици в земеделските земи, засети с житни култури, да използват земеделска техника, която отговаря на изискванията за безопасна експлоатация.

 13. Регионална дирекция „Пожарна безопасност и защита на населението” гр. Шумен и инспекторите от Областна дирекция „Земеделие” гр. Шумен, осъществяващи дейности, свързани със Закона за регистрация и контрол на земеделската и горската техника, извършват контрол по изпълнението на предвидените противопожарни мерки за недопускане възникването на пожари и нанасяне на щети на селскостопански инвентар и земеделска продукция на територията на Област Шумен.

 14. Непосредственото организиране на борбата с пожари се извършва от органите по пожарна безопасност и защита на населението, със съдействието на общините, собствениците и ползвателите на селскостопански инвентар и земеделски земи, както и на лицата, извършващи дейности в тях.

 15. Всяко лице забелязало пожар, е длъжно незабавно да предприеме действия за уведомяване на центровете за приемане на спешни повиквания към единния европейски номер 112.

 Контрол по настоящата Заповед възлагам на инж. Силвия Аврамова - главен директор „АР“ при ОД „З” – Шумен.

 Копие от настоящата заповед да се изпрати на кметовете на общините на територията на Област Шумен, на Регионална дирекция „Пожарна безопасност и защита на населението” гр. Шумен и на общинските служби по земеделие на територията на Област Шумен и Областно пътно управление Шумен. Същата да се обяви на информационните табла в сградите на общинските служби по земеделие и се публикува на интернет-страницата на Областна дирекция „Земеделие” Шумен.

Едвин Хасан (Директор)
29.05.2024г. 17:15ч.
ОДЗ-Шумен

Електронният подпис се намира в отделен файл с название signature.txt.p7s